**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. október 22-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

A magyar építészetről szóló 2023. évi C. törvény legtöbb jogszabályhelye 2024. október 1. napján lépett hatályba.

Az egységes szabályozást biztosító törvényhez kapcsolódóan az alábbi jogszabályok kerültek elfogadásra és kihirdetésre:

* A Kormány 280/2024. (IX. 30.) Korm. rendelete a településrendezési és építési követelmények alapszabályzatáról
* A Kormány 281/2024. (IX. 30.) Korm. rendelete az építésügyi hatósági eljárásokról és ellenőrzésekről
* A Kormány 283/2024. (IX. 30.) Korm. rendelete az építészeti és településrendezési tervtanácsokról
* A Kormány 285/2024. (IX. 30.) Korm. rendelete a magyar építészetről szóló 2023. évi C. törvény hatálybalépésével összefüggő egyes kormányrendeletek módosításáról
* A Kormány 286/2024. (IX. 30.) Korm. rendelete egyes építésügyi tárgyú kormányrendeleteknek a magyar építészetről szóló 2023. évi C. törvény hatálybalépésével összefüggő módosításáról

Az ingatlan-nyilvántartással összefüggő egyes kormányrendeletek módosításáról szóló 287/2024. (IX. 30.) Korm. rendelet alapján az ingatlan-nyilvántartásról szóló 2021.  évi C.  törvény végrehajtásáról szóló 179/2023.  (V. 15.) Korm.  rendelet (a továbbiakban: Inyvhr.) 171. § (2) bekezdésében a „2024. október 1-jén” szövegrész helyébe a „2025. január 15-én” szöveg lépett. Az új ingatlan-nyilvántartási eljárás így csak 2025. január 15. napjától fog kizárólagosan elektronikusan működni, az E-ING-rendszer útján.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. szeptember 1. - 2024. szeptember 30. közötti időszakban 53 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről. A 2024. szeptember 26. napján tartott rendes Közgyűlésen megalkotott normatív határozatok 2024. szeptember 26. napján, valamint

* az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról szóló 12/2024. (X.3.) önkormányzati rendelet,
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 13/2024. (X.3.) önkormányzati rendelet,
* a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 14/2024. (X.3.) önkormányzati rendelet, és
* az épületek és a közterületek fellobogózásáról, ünnepi feldíszítéséről, valamint a koszorúzás rendjéről szóló 18/1991. (X.3.) önkormányzati rendelet módosításáról szóló 15/2024. (X.3.) önkormányzati rendelet

2024. október 3. napján került kihirdetésre a Polgármesteri Hivatal hirdetőtábláján történő kifüggesztés útján.

A 2024. szeptember 26-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései megküldésre kerülnek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre kerül.

A polgármester és a jegyző által átruházott hatáskörben hozott nem hatósági döntések száma:

* + polgármester 115 db,
  + jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat. Szombathely Megyei Jogú Város Közgyűlése a 2024. szeptember 26-i ülésén a közalapítványok és alapítványok kuratóriumainak és felügyelőbizottságainak a beszámolóját elfogadta.

Az iroda készítette elő a Közgyűlés 2024. október 10-i Alakuló Ülésének előterjesztéseit.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. szeptember 1. – 2024. szeptember 30. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2024.09.01. - 2024.09.31.** | |
| **Főszám** | **Alszám** |
| **A) PÉNZÜGYEK** | **2840** | **709** |
| A.1. Adóigazgatási ügyek | 2840 | 709 |
| **B) EGÉSZSÉGÜGYI IGAZGATÁS** | **2** | **55** |
| **C) SZOCIÁLIS IGAZGATÁS** | **370** | **2403** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **87** | **390** |
| E.1. Környezet- és természetvédelem | 13 | 29 |
| E.2. Építésügyek, településrendezés, területrendezés | 17 | 121 |
| E.3 Építésügy |  |  |
| E.4 Kommunális ügyek | 57 | 240 |
| **F) KÖZLEKEDÉS ÉS HÍRKÖZLÉSI IGAZGATÁS** | **100** | **469** |
| **G) VÍZÜGYI IGAZGATÁS** | **0** | **9** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **466** | **1668** |
| H.1. Anyakönyvi és állampolgársági ügyek | 231 | 465 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 19 |
| H.3. A Választásokkal kapcsolatos ügyek |  |  |
| H.4. Rendőrségi ügyek |  |  |
| H.7. Igazságügyi igazgatás | 6 | 35 |
| H.8. Egyéb igazgatási ügyek | 228 | 1149 |
| **I) LAKÁSÜGYEK** | **59** | **532** |
| **J) GYERMEKVÉDELMI ÉS GYÁMÜGYI IGAZGATÁS** | **11** | **310** |
| **K) IPARI IGAZGATÁS** | **11** | **25** |
| **L) KERESKEDELMI IGAZGATÁS, TURISZTIKA** | **34** | **116** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **46** | **157** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **7** | **59** |
| **R) SPORTÜGYEK** | **4** | **23** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **84** | **1818** |
| U.1. Képviselő-testület iratai | 0 | 23 |
| U.2. Kisebbségi önkormányzat iratai |  |  |
| U.3. Szervezet, működés | 47 | 702 |
| U.4. Iratkezelés, ügyvitel | 0 | 20 |
| U.5. Személyzeti, bér- és munkaügyek | 8 | 385 |
| U.6. Pénz- és vagyonkezelés | 28 | 688 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **16** |
| X.1. Honvédelmi igazgatás | 1 | 4 |
| X.2. Polgári védelmi, katasztrófavédelmi igazgatás | 1 | 12 |
| **IKTATOTT ÜGYIRATOK SZÁMA ÖSSZESEN:** | **4123** | **8759** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az Iroda folyamatos egyeztetéseket hajt végre a Hivatal 2025. évi költségvetés tervezéséhez.

Az Iroda végzi a szervezeti változások tükrében a személyügyi dokumentumok elkészítését.

Az Iroda továbbá folyamatosan ellátja a Hivatal költségvetésével kapcsolatos pénzügyi, valamint a havi bérszámfejtéshez szükséges adminisztratív feladatokat.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról a következő tájékoztatást adta:

**2024. szeptember 12-től 2024. október 2-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 5 |
| Adósságkezelés | 0 |
| Átmeneti támogatás | 58 |
| Krízis támogatás | 89 |
| Rendszeres gyógyszertámogatás | 5 |
| Temetési segély | 1 |
| Fűtési támogatás | 51 |
| Rendszeres gyermekvédelmi támogatás | 34 |
| Hátrányos helyzet megállapítása | 23 |
| Önkormányzati lakásban lakók lakbértámogatása | 61 |
| Nem önkormányzati lakásban lakók bérleti díj támogatása | 7 |
| Piaci vásárlási utalvány | 43 |
| Szén-monoxid érzékelő vásárlásához nyújtott támogatás | 12 |
| Közlekedési támogatás | 194 |
| Személyi térítési díj mérséklése | 2 |
| Speciális diétához támogatás | 0 |
| **Összesen** | **585** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre környezettanulmányt végeznek.

A Szociális és Lakás Bizottság a 2024. szeptemberi ülésén 31 család részére a lakáshasználatuk meghosszabbításáról döntött, 5 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet, továbbá a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1) önkormányzati rendelet az alábbiak szerint került módosításra:

A Nyugdíjas Bérlők Házában történő bérbeadáskor azon igénylő esetében, akinek az ingyenes vagyoni felajánlását Szombathely Megyei Jogú Város Önkormányzata elfogadta, a felajánlás - legfeljebb a szakértő által megbecsült értékéig - a használatba vételi díj összegébe beszámításra kerül.

A személyi térítési díj méltányosságból történő csökkentésének vagy elengedésének van helye, amennyiben kérelmező Szombathely Megyei Jogú Város Önkormányzata által elfogadott ingyenes vagyoni értékű felajánlás tett, legfeljebb a felajánlás szakértő által megbecsült értékéig.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. szeptember – 2024. október közötti időszakra vonatkozóan:

A sport területén végzett feladatok:

* 2024. szeptember havi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* október havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére ügyességi csapatbajnokság diákolimpia;
* általános és középiskolások részére egyéni őszi felkészítő pályaversenyek.

Az iroda:

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit.
* folytatta a 2023/2024. évre tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott. A szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.
* koordinálásával folytatódott a Szombathely Város Tenisz Csapatbajnoksága.
* folytatta a Szombathely környéki kerékpártúrák szervezését és lebonyolítását.
* szervezésében került lebonyolításra a IV. Városi Diák és Szabadidősport Nap.
* folytatta a 2023/2024. évre tervezett diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.
* és Vas Megyei Sakkszövetség közös szervezésében valósult meg első alkalommal Szimultán Sakk verseny.
* szervezésében került lebonyolításra a Kábítószerügyi Egyeztető Fórum.
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.
* folytatta az óvodai és iskolai úszásoktatás 2024. évi őszii turnusának szervezését és lebonyolítását.
* folytatta a Kalandváros óvodai és iskolai csoportok által történő szervezett látogatásának 2024. év második féléves lebonyolítását.
* a kitüntetési javaslatokat – „Szombathely Sportjáért Életmű-díjra” és a „Tóth Géza-díjra” a megadott határidőig befogadta és feldolgozta.
* megkezdte a V. Csótó – Szigetfutás rendezvény előkészítő szervezését.
* szervezésében valósult meg a 4. Andits Tamás Tenisz Emlékverseny.
* megkezdte a Neumann János Általános Iskola udvarán található 3 db műfüves pálya éves karbantartásának előkészítő feladatait.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2024. szeptember - 2024. október hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* támogatási szerződések ügyintézése;
* az Év Civil Szervezete díjjal kapcsolatos ügyintézés;
* Kulturális és Civil Alap pályázat kiírásával kapcsolatos feladatok;
* Civil Fórum összehívása, lebonyolítása;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi szervezése, lebonyolítása;
* a „Születések Fája” elültetésének szervezése, lebonyolítása;
* Kariatida pályázatokkal kapcsolatos ügyintézés;
* Idősek az idősekért díjjal, idősek világnapja rendezvénnyel kapcsolatos ügyintézés;
* Adventi vásár előkészítése;
* egyeztetés a Bookline területi képviselőjével;
* Joyce Klub irodalmi kerekasztal lebonyolítása;
* Októberi Gesztenye + Józene rendezvény előkészítése;
* az ír nagykövet október 11-i látogatásának előkészítése.

Egészségügy területén végzett feladatok:

* 2024. szeptemberi Egészségügyi Szakmai Bizottsági ülés jegyzőkönyvének elkészítése;
* szeptemberi bizottsági, közgyűlési határozatok végrehajtása;
* október havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* Szombathely, a Segítés Városával kapcsolatos újraélesztési oktatások megszervezése.

Kultúra területén végzett feladatok:

* 2024. szeptemberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* októberi bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* kulturális intézmények pályázataival és egyéb a kulturális intézmények irányításával kapcsolatos előterjesztéseinek előkészítése, ügyintézése;
* Szombathely Kultúrájáért Életmű díjjal kapcsolatos ügyintézés.

Köznevelés területén végzett feladatok:

* szeptemberi bizottsági, közgyűlési határozatok végrehajtása;
* októberi bizottsági, közgyűlési előterjesztések elkészítése;
* óvodaigazgatói értekezlet összehívása, lebonyolítása;
* Szombathelyi Donászy Magda Óvoda törvényességi ellenőrzésének megkezdése;
* óvodák projekt fenntartási jelentéséhez adatszolgáltatás.

**A Közgazdasági és Adó Osztály** 2024. szeptember– 2024. októberig tartó beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Beszámoló az Adókivetési Iroda és az Adóvégrehajtási és Könyvelési Iroda tevékenységéről:

**Adókivetési Iroda**:

A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2023. adóévről 2024. május 31. napig kellett a helyi iparűzési adóbevallást benyújtani a székhely, illetve telephely szerinti önkormányzati adóhatósághoz. Az adóhatóság megkezdte a helyi iparűzési adóbevallások teljeskörűségének ellenőrzését. Az adóbevallást elmulasztó adózók hiánypótlási felhívásban értesülnek elmaradt kötelezettségükről.

Az adózás rendjéről szóló 2017. évi CL. törvény 69.§-a (a továbbiakban: Art.) értelmében az adózó az adóelőleg esedékességének időpontjáig benyújtott kérelmében az általa bevallott adóelőleg módosítását kérheti az adóhatóságtól, ha előlegét az előző időszak (év, negyedév, félév) adatai alapján fizeti, és számításai szerint adója nem éri el az előző időszak adatai alapján fizetendő adóelőleg összegét. A 2024. II. félévi helyi iparűzési adóelőleg fizetési határideje 2024. szeptember 15. napja volt. Az esedékességig beérkezett mérséklési kérelmek elbírálása megtörtént, az adózók az adóhatóság döntéséről határozatban értesültek. Több adózó élt az Art. által szabályozott fizetési könnyítési lehetőséggel. A beérkezett részletfizetési, fizetési halasztási kérelmek elbírálása folyamatos.

**Adóvégrehajtási és Könyvelési Iroda**:

Az iroda az adótartozások behajtásával kapcsolatos előkészítő feladatok (hátralékos lista, kimutatások készítése) után a fizetési kötelezettségüket nem teljesítő adózókat felszólítja a tartozásuk rendezésére. A befizetés elmaradása esetén az ügyintéző intézkedik a végrehajtási eljárás megindításáról. Az adóvégrehajtási cselekményként hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerül sor.

Az adók módjára behajtandó köztartozások tekintetében az ügyintéző gondoskodik a tartozás előírásáról, nyilvántartásáról és behajtásáról.

Az iroda naprakészen ellátja a felszámolási-, csőd és végelszámolási eljárásokkal és a hitelezői igények kezelésével, valamint a kényszertörlési eljárás során a követelések bejelentésével kapcsolatos teendőket.

Az iroda gondoskodik az önkormányzati adószámlákra érkező befizetések számlakivonatainak folyamatos, naprakész könyveléséről. Továbbá ellátja a könyveléssel kapcsolatos átutalási, kiutalási, átvezetési, jelentési, zárási feladatokat.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanok értékéről adó- és értékbizonyítványt állít ki. 2024. szeptember hónapban 1 db vagyoni bizonyítványt állított ki. Ezen időszak alatt a hagyatéki eljárásban, végrehajtási eljárásban, illetve gyámügyi eljárásban történő felhasználás céljából összesen 53 db ügyben végzett ingatlan értékbecslést és ügyenként egy vagy több ingatlanról állított ki adó- és értékbizonyítványt a megkeresők részére.

A **Főépítészi Iroda** az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Részt vett a Területi Építészeti Tervtanács ülésein és véleményezte az Országos Építészeti Tervtanács által megküldött tervdokumentációkat.  Nyilvántartásba vette és rendszerezte a településrendezési terv módosításához érkezett kérelmeket, amikből előterjesztés készített a Közgyűlés októberi ülésére.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2024. szeptember 1. napjával hatályba léptek a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.) elektronikus ügyintézésre vonatkozó rendelkezései, egyidejűleg hatályon kívül helyezték az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvényt (E-ügyintézési tv.).

2024. október 1. napjával módosult az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII.29.) Korm. rendelet, amely alapján kereskedelmi ügyekben, valamint zenés, táncos rendezvény engedélyezési ügyeiben a jogszabályban előírt tűzvédelmi követelmények érvényesítése szakkérdésében a hivatásos katasztrófavédelmi szerv helyi szerve helyett a fővárosi és vármegyei kormányhivatal mint tűzvédelmi hatóság szakhatóságként történő megkeresése szükséges.

Az **Általános Hatósági Iroda** 2024. szeptember havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2024. szeptember 1-30. között az alábbi új anyakönyvi események történtek:

* születés anyakönyvezése: 137,
* házasságkötés: 40,
* haláleset anyakönyvezése: 174.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. szeptember 1-30. között a bejegyzett események száma az alábbiak szerint alakult:

* születési események és ehhez kapcsolódó változások: 331,
* házassági bejegyzések és ehhez kapcsolódó változások: 88,
* halotti bejegyzések: 13.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. szeptember hónapban 27 ügyben kellett elvégezni ezeket a feladatokat.

2024. szeptember 3-án 6 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. szeptember 1-30. között 103 ügyben indult meg a hagyatéki leltározás, összesen 869 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos bejelentések és kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló bejelentések és kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett bejelentéseket és kérelmeket egyeztetik az ügyfelekkel, bizonyos esetekben hiánypótlásra kerül sor.

2024. szeptember hónapban összesen 46 bejelentés és kérelem érkezett:

* 24 kereskedelmi tevékenységgel kapcsolatos bejelentés és kérelem;
* 8 kereskedelmi és kulturális célú közterület-használati kérelem;
* 11 teleppel kapcsolatos bejelentés és kérelem;
* 2 szálláshely szolgáltatási tevékenységgel kapcsolatos bejelentés és kérelem;
* 1 rendezvénytartási kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda *hatósági ellenőre* bejelentések alapján – esetenként a társszervekkel közösen – végzi a zenés, táncos rendezvények, valamint zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. szeptemberben 3 esetben került sor zenés, táncos rendezvények, valamint vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. szeptember hónapban 5 új bejelentés érkezett a jegyzőhöz állatvédelmi ügyben. Ebben az időszakban 2 állatvédelmi hatósági ügyben született határozat, amelyekben meghatározott munkára kötelezés, illetve az állattartás megtiltása került alkalmazásra az állatvédelmi jogszabályok megsértése miatt.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2024. szeptember 1-30. közötti időszakban 6 növényvédelmi tárgyú bejelentés érkezett. Ebben a hatáskörben az iroda 27 esetben végzett bejelentés, illetve saját észlelés alapján hatósági ellenőrzést (helyszíni szemle). A jegyzőkönyvek alapján 4 esetben kezdeményezett az iroda eljárást a Vas Vármegyei Kormányhivatal Agrárügyi Főosztály Növény- és Talajvédelmi Osztályánál, továbbá 5 esetben a parlagfű elleni védekezési kötelezettség földhasználó általi elmulasztása miatt sor került parlagfű elleni közérdekű védekezés elrendelésére.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. szeptember hónapban 4 új eljárás indult, a folyamatban lévő ügyek közül 3 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. szeptember hónapban a Közterület-felügyelet bejelentése alapján 2 esetben indult eljárás. A folyamatban levő ügyek közül 2024. szeptember hónapban 5 közigazgatási eljárás zárult le határozathozatallal, amelyből 2 esetben megállapításra került a jogsértést elkövető személye, akiknél 1 esetben 20.000,- Ft összegű közigazgatási bírság, 1 esetben figyelmeztetés közigazgatási szankció került alkalmazásra, 3 esetben a jogsértést elkövető személye nem volt megállapítható.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. szeptember hónapban összesen 130 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. szeptember hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. szeptember | 263 | 78 | 150 |

Fentieken túl Szent Márton-kártya kiadására pedig 2024. szeptember hónapban 91 esetben került sor az ügyfélszolgálati ügyintéző által.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett ellátta az alábbi feladatokat:

* A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI.10.) Korm. rendelet 21. §-a értelmében a települések katasztrófavédelmi osztályba sorolását évente a település polgármesterének felül kell vizsgálni. A felülvizsgálat során áttekintésre került az eddigi besorolás, Szombathelyre vonatkozó adatok pontosítása, javítása megtörtént szeptember 6-án. Új kockázati helyszíneket a felülvizsgálat nem talált, ezért a település besorolásának módosítása nem vált szükségessé.
* Szeptemberben már folyamatosan ellátta az október 6. és október 23. kapcsán megrendezésre kerülő városi megemlékezésekkel kapcsolatos feladatokat, egyeztetett a közreműködőkkel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2024. szeptember 1-30. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 159 db lakossági bejelentés érkezett. A lakossági bejelentések a Közterület-felügyelet felé 136 esetben telefonon, 21 esetben elektronikus úton, 2 esetben személyesen történtek.

A Szombathelyi Rendőrkapitányság hivatalos megkeresésére 10 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 9 esetben alkalmazott hangszórón keresztül figyelmeztetést, valamint 4 esetben alkalmazott feljelentést. 88 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 1 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 17 esetben, a SZOVA NZrt. 2 esetben, a Városüzemeltetési Osztály és a Szombathelyi Távhőszolgáltató Kft. pedig 1-1 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 193 esetben alkalmazott szabálysértések észlelése esetén figyelmeztetést, 3 esetben helyszíni bírságot, továbbá 4 esetben a gépjármű üzembentartójának távollétében helyszíni bírságot szabtak ki. 54 esetben alkalmaztak feljelentést és 1276 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 22 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. szeptember hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 347 | 0 | 8 (132.000,- Ft) | 11 | 1 feljelentés |
| **Közrend elleni szabálysértések** | 11 | 4 (180.000,- Ft) | 0 | 16 | 0 |

A járőrszolgálat által mobiltelefonos applikáción keresztül összesen 26 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk. A városban található szolgáltatóházak, valamint azok környékei továbbra is kiemelt területként kerültek kezelésre.

Az elmúlt időszakban is folyamatos a Fő tér, valamint az Éhen Gyula tér fokozott közbiztonsági ellenőrzése a rendőrhatósággal közösen együttműködve. A fokozott ellenőrzés célja a rendbontó magatartást tanúsító csoportok felderítése, intézkedés alá vonása, valamint a hajléktalan életmódot folytató személyek jogellenes magatartásának felszámolása.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 1 esetben kezdeményeztünk közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 1 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. szeptember havi tevékenységéről az alábbiakban számolok be:

|  |  |
| --- | --- |
| **2024. szeptember 1-30.** | **db** |
| 2024. szeptember 1. napján a telepen lévő ebek száma | 18 |
| Közterületen befogott eb | 0 |
| Állatvédő szervezettől átvett eb | 0 |
| Rendőrségi eljárásban bekerült eb | 1 |
| Hatósági megfigyelés alatt lévő eb | 0 |
| A telepről a gazdának átadott eb | 1 |
| Örökbeadott eb | 1 |
| Közterületen befogott, az állatkórháznak átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 3 |
| Ebtetem | 2 |
| Egyéb állattetem (galamb, sün, macska, patkány stb.) | 16 |
| 2024. szeptember 30. napján a telepen lévő ebek száma | 16 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 31 db |
| * rendszámmal ellátva | 22 db |
| * rendszám nélküli, regisztrációs matricával ellátva | 2 db |
| * rendszám nélküli, egyéb azonosítóval beazonosított | 2 db |
| * rendszám nélküli, nem beazonosított | 5 db |
| Elszállított gépjárművek száma: | 1 db |
| Végleges kivonási kérelmek száma: | 5 db |
| Végleges határozatok száma: | 7 db |
| Ideiglenes kivonási kérelmek száma: | 2 db |
| Közigazgatási hatósági eljárások kezdeményezése: | 1 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 5 esetben kezdeményezett a Felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. szeptember hónapban megindított új közigazgatási hatósági eljárások | 23 db |
| 2024. szeptember hónapban meghozott határozatok száma | 7 db |
| * ebből közigazgatási szankciók száma | 4 db |
| * figyelmeztetések száma | 4 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 3 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 1 esetben forgalomra alkalmatlan gépjármű közterületen történő engedély nélküli tárolása, 2 esetben közterület-használati hatósági engedély hiánya, valamint 3 esetben póráz használata nélküli kutyasétáltatás miatt kezdeményezte közigazgatási hatósági eljárás indítását.

*Biztosítási feladatok:*

2024. szeptember hónapban a Szombathelyi Rendőrkapitányság felkérésére a közterület-felügyelők minden tanítási napon, 06 óra 45 perctől 07 óra 45 percig segítése a Paragvári Utcai Általános Iskolánál az iskolába érkezők úttesten történő biztonságos áthaladását.

A Közterület-felügyelet közreműködött továbbá a 2024. szeptember 23. napján a Kálvária utcában zajló gázvezeték csere biztosításában.

A **Városüzemeltetés és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban.

A Közbeszerzési Hatóság Elnöke a Közbeszerzési Döntőbizottság előtt hivatalból jogorvoslati eljárást kezdeményezett önkormányzatunk és az MMS One Zrt. ”felszámolás alatt” ajánlattevő ellen a Képtár eszközbeszerzés IV. tárgyában lefolytatott közbeszerzési eljárás eredményeként megkötött szerződés teljesítésével kapcsolatosan feltételezett jogsértés miatt. A Közbeszerzési Döntőbizottság a jogorvoslati eljárást 2024. szeptember 6. napján megindította.

Nyilatkozatokat és észrevételeket a Döntőbizottság végzésének megfelelően meghatalmazott jogi képviselő útján 2024. szeptember 11. napján benyújtásra kerültek. A Döntőbizottság az ügyet tárgyalás tartása nélkül bírálja el, a Kbt.164. § (3) bek. értelmében az ügyintézési határidő hatvan nap.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Új bölcsőde építése Szombathely Szentkirály városrészen- eszközbeszerzés II. (megismételt eljárás)** | Ajánlattevők részére hiánypótlási felhívás került kiküldésre 2024. szeptember 30. napján Hiánypótlásra rendelkezésre álló határidő: 2024. október 02. 12:00 óra volt. A bírálat folyamatban van. |
| 2. | **Közgyűlési szavazó- és közvetítő rendszer kiépítése** | A Közbeszerzési Bíráló Bizottság 2024. szeptember 23. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 12/2024. (IX.23.) sz. KBB határozatában elfogadott. A közbeszerzési eljárás nyertes ajánlattevője a Globomax Zártkörűen Működő Részvénytársaság (vezető ajánlattevő)  Székhelye: 1155 Budapest Wysocki Utca 1.  Az adásvételi szerződés 2024. október 8-án aláírásra került. |
| 3. | **Villamos energia beszerzése SZMJV Önkormányzata, a Savaria Városfejlesztési Kft., a közvilágítás, valamint a Polgármesteri Hivatal részére 2025. évre - központosított beszerzés keretében** | Az eljárás előkészítése a KEF elektronikus felületén folyamatba van. Az eljárás négy részajánlati részben kerül lebonyolításra központosított beszerzés keretében. |
| 4. | **Zárt csatorna fedlapok, víznyelőrácsok cseréje** | A Közbeszerzési Bíráló Bizottság 2024. szeptember 30. napján döntött az eljárás megindításáról, amelyet a Döntéshozó 13/2024. (IX.30.) sz. KBB határozatával jóváhagyott.  Ajánlattételi határidő: 2024. október 14. |
| 5. | **Szerver, storage, operációs rendszer beszerzése** | A Közbeszerzési Bíráló Bizottság 2024. szeptember 30. napján döntött az eljárás megindításáról, amelyet a Döntéshozó 14/2024. (IX.30.) sz. KBB határozatával jóváhagyott.  Ajánlattételi határidő: 2024. október 18. |
| 6. | **Új bölcsőde építése Szombathely Szentkirály városrészen- eszközbeszerzés I.** | Az eljárás utóellenőrzése folyamatban van, melynek keretében a MÁK 2. számú hiánypótlási felhívására a teljesítés határideje 2024. október 4. napja volt. |

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében, a Szombathely, Pozsony utca 47. szám alatti ingatlanon (Hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

Az iroda a MegAlapozó Dokumentum műszaki tartalmának összeállításában részt vett; koncepcionális vázlatrajzot, helyszínrajzot és helyiséglistát készített (tervező programmal). Az áprilisi közgyűlésre az előterjesztés műszaki tartalmát összeállította. A Közgyűlés elfogadta a MAD benyújtását. Az anyag összeállítását követően 2024. augusztus 12-vel a projektmenedzser benyújtotta a MAD-ot. A Magyar Államkincstár a támogatási kérelmet jogosultsági szempontok alapján megvizsgálta, megfelel a kritériumoknak, a tartalmi értékelés megkezdődött.

**Vadvirág utca felújítása**: Az Úttársaság beszerezte a kivitelezőt, az útépítési munkákat végzi a nyertes Melioráció Kft., amelyet az iroda folyamatosan nyomon követ.

**SECAP:** Árajánlat kiírása történt a 2021. évben elkészült Szombathely Megyei Jogú Város Fenntartható Energia és Klíma Akcióterv (SECAP) felülvizsgálatára és aktualizálására, teljeskörű kezelésére és feltöltésére a Polgármesterek Szövetsége által elfogadott útmutató és sablon szerinti formában és szakmai tartalommal. A nyertes vállalkozóval, Bozzay Balázzsal az iroda szerződést kötött 2024. július 10-én. 2024. augusztus 13-án kiküldésre kerültek az adatbekérők. 2024.szeptember 2-vel beérkezett minden adattáblázat, melyeket az iroda folyamatosan továbbított a vállalkozónak, aki a felmerülő kérdéseit közvetlenül az intézményeknek tette fel. Az energetikus kolléga kooperatív módon fog segíteni az adatelemzésben. Az erre vonatkozó előkészületek megkezdődtek.

**Egészségügyi épületek (Váci és Jáki úti rendelők) gépészeti karbantartása:**

Árajánlatkérés kiküldése megtörtént a TOP-6.5.1-15-SH1-2016-00005 sz. „Egészségügyi intézmények energetikai korszerűsítése” című pályázatok keretében telepített napelemes és hőszivattyús rendszerek karbantartására a projektek fenntartási időszak végét követő 3 hónap időszakra. A KG Invest Kft. nyertes vállalkozóval a karbantartási szerződés aláírásra került.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde kivitelezési munkái 80 %-os készültségi szinten vannak. A bölcsődéhez tartozó parkoló kiépítése befejeződött, a műszaki átadás-átvételi eljárás lezárult 2024. október 7-én.

A bölcsődei eszközbeszerzésekhez kapcsolódóan a 2. részajánlati kör tekintetében a TTR Kft-vel, a 3. részajánlati kör tekintetében a sikeres beszerzést követően a Procomp Kft-vel kötött az önkormányzat szerződést. A teljesítés, azaz az eszközök leszállítása 2024. november közepén lesz esedékes. A 1. részajánlati kör esetén ismételt közbeszerzési eljárásra került sor, az ajánlatok értékelése megtörtént, az anyag átadásra került a Közbeszerzési Irodának és a tanácsadónak. Hiánypótlási felhívás került kiküldésre az eljárás folyamatában. A felhívásra beérkezett hiánypótlások értékelése folyamatban van.

A projekt megvalósítása során előírt együttműködési és adatszolgáltatási kötelezettséget az előre meghatározottak szerint teljesítette az iroda. A Családbarát Magyarország Központ felé a havi adatszolgáltatást és a Lechner Nonprofit Kft. felé az előzetesen megadott időpontokban kért adatszolgáltatásokat határidőre megküldésre kerültek. A CSBM 2024. szeptember 23-án helyszíni ellenőrzést tartott, amiről a jegyzőkönyvet megkapta az iroda, hiányosságot nem észleltek.

Az eszközbeszerzések kapcsán indult MÁK ellenőrzéshez szükséges műszaki dokumentumok és válaszok összeállítását, és a Közbeszerzési Irodának való megküldése megtörtént.

**Létesítményi, intézményi karbantartások, felújítások**:

* Mesevár Óvoda – hátsó kerítése elkészült, műszaki átadás-átvétel megtörtént, a kerítés előtti járda felújítását még nem végezte el a vállalkozó, az iroda a szükséges intézkedéséket megtette a GAMESZ-szel felvette ismét a kapcsolatot.
* Képtárban jelentkező falmozgásokból eredő repedések mérése folyamatosan zajlik, amikor a 6 hónap monitoringot, ellenőrző megfigyelést elérésre kerül, a statikus szakvéleménye alapján meghatározásra kerül a szükséges intézkedés, beavatkozás mértéke és határideje.
* EQUANS Magyarország Kft—vel kötött lízing szerződés lezárásával maradványértéken adásvételi szerződés keretében megvásárlásra kerültek a Neumann János Általános Iskola kazánjai. A birtokba vett kazánok üzemeltetésre átadásra kerülnek az üzembentartó Tankerület részére.
* A Neumann János Általános Iskolában beázás történt, annak vizsgálatára, a hiba feltárására szakértő beszerzését kezdeményezte az iroda.
* A TOP-6.5.1-15.SH1-2016 számú „Hétszínvirág, Margaréta, Napsugár és Micimackó óvodák energetikai korszerűsítése” projekt, illetve a Maros és Pipitér Óvodák valamint az AGORA energetikai korszerűsítése vonatkozásában a fenntartási időszakban előírt projektfenntartási jelentésekhez szükséges indikátorok meghatározásához közreműködött az iroda az egyes létesítményekben telepített napelemes és hőszivattyús rendszerek működőképességének biztosításában, illetve indokolt esetben a rendszerek meghibásodásának javításában. A karbantartó cégtől a validációs nyilatkozatok beérkeztek, amelyek igazolják a karbantartás elvégzését, valamint a rendszer megfelelő működését.
* Romkert passzázs kerítése megrongálódott, a fém kerítéselemeiből hiányoznak az összekötő, stabilizáló elemek, ami miatt mozognak, néhol balesetveszélyesek. Helyszíni bejárást tartott az iroda a kerítés kivitelezőjével. A probléma garanciális időn túl jelentkezett, nem rendeltetés szerinti használatból adódott, ezért indikatív árajánlat bekérése megtörtént.
* Gagarin utca 24. szám alatti idősek klubja épületéhez kétoldalas karos napellenző beszerzése indult meg júliusban. A beérkező árajánlatok alapján a nyertes vállalkozó a Horváth és Fia Árnyékolástechnika Kft. A gyártói vállalás elhúzódása miatt október 1-jén telepítette a vállalkozó a napellenzőt.
* Paragvári Iskola gazdasági bejáratánál az aszfaltburkolat beszakadásának javítására és a telken belüli szennyvízcsatorna műanyagra történő cseréjére az iroda árajánlatot kért a Szkendó Kft.-től.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a terveket a Westber Kft. készíti, a teljesítés 50 %-os.

**„Jedlik Ányos Terv- Elektromos töltőállomás alprogram helyi önkormányzatok részére"** megnevezésű, GZR-T-Ö-2016-0070 azonosítószámú **pályázat keretében megvalósított elektromos-autó töltőállomások/berendezések** fenntartási időszaka lejárt, a záróbeszámoló készítését az iroda végzi. Az fenntartási időszak utáni üzemeltetésre, karbantartásra vonatkozó feladatok elvégzésére indikatív árajánlatkérés kerül kiküldésre.

**Villamos energia beszerzés**:

- Az Önkormányzat, a Polgármesteri Hivatal, valamint a Savaria Városfejlesztési Nonprofit Kft. 2025. évi villamos energia beszerzéséhez szükséges műszaki és egyéb dokumentumok összeállítása megtörtént, és átadásra került a Közbeszerzési Irodának átadás 2024. szeptember 6-án.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérése intézése folyamatos. Az iroda az elosztói engedélyező felé történő igénybejelentéshez adatokat szolgáltat, a jóváhagyásban közreműködik.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül, 6000 m hosszan kerül biztosításra szerződés szerint. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik. A további 2 MW igénylése megtörtént.

**A Horizon 2020 programból támogatott, 101003757 számú JUSTNature nemzetközi projekt** keretében a szombathelyi Dési Huber István Általános Iskola épület körüli udvar elkészült. A Szombathely, Hunyadi János úti közpark átalakítási, fejlesztési munkái folyamatban vannak, a SZOMPARK Kft. teljesítési határideje 2024. október 26-án jár le. A kivitelezés folyamatos, az iroda követi, koordinálja a munkákat.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalomba helyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljárás (II. lépés) kérelmeinek (3 db) benyújtása 2024. július 18-26-án megtörtént. 1 éves garanciális bejárás összehívását intézi az iroda.

**Csaba utca** (Tátika utca ás a Vásártér közötti szakasz 850 m útburkolat és kerékpárút) **felújítása**:

A kivitelezési munkák befejeződtek, a műszaki átadás-átvételi eljárás lezárult. A forgalomba helyezési engedély rendelkezésre áll.

Csaba utca területén lévő 22 kV-os vezetékek kiváltása és utólagos védelme összesen 471 m hosszon szükséges az alábbi paraméterekkel: terület ÉNY-i oldalán létesítendő új buszöböl 20 m szakszán 22 kV-os kábel utólagos védelembe helyezése, terület ÉK-i részén létesítendő új bal oldali leállósáv 72 m szakaszán 22 kV-os kábel utólagos védelembe helyezése, terület D-i részén létesítendő új jobb oldali leállósáv 67.6 m szakszán 22 kV-os kábel védelembe helyezése.

A nyertes Villkász Kft-vel a szerződést megkötötte az Önkormányzat a kivitelezési munkákra, a munkaterület átadásra került, a kivitelezés zajlik.

**Sárdi ér összekötő út építése**: A tervező beszerzését készíti elő az iroda, a megelőző földhivatali átvezetéseket követően indítható.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzése megtörtént.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése akadályba ütközött, egy tulajdonos hozzájárulását az iroda nem tudott beszerezni, a kisajátítási eljárás megindítását kezdeményezte, sikeres lezárulta után indítja újra a vízjogi üzemeltetési engedély megszerzését.

**Selyemrét utca burkolat felújítása:** a kivitelező beszerzésére vonatkozó közbeszerzési eljárás lefolytatásra került, a nyertes Litor Kft-vel a szerződés előkészítése megtörtént és megkötésre került. A műszaki ellenőr beszerzése ugyancsak megtörtént és a műszaki ellenőri munkák megrendelésre kerültek. A Litor Kft. 2024. október 3-án megkezdte a munkákat, várhatóan október végére befejezi a felújítást.

**Garanciális munkák:**

* A Weöres Sándor Óvoda garanciális jellegű vizesedési problémáinak és a hátsó alu ajtó javítása érdekében az Inter-Alp Kft-vel felvette az iroda a kapcsolatot. 2024. július 24-én helyszíni bejárás alkalmával még a megbontás padozati helyén nedves földszakasz volt megfigyelhető, így a végleges helyreállítás előtt időt ad az iroda a száradásra, illetve a használatból eredő esetleges újabb szivárgás, nedvesedés megfigyelésre kerül. Kivitelezői tájékoztatást vár az iroda a száradás folyamatáról.
* Az Aréna óvodában az 1. emeleti mosdóban történt beázás javítása a műszaki ellenőr felügyelete mellett zajlik.
* Szőlős utca burkolat felújítását követő garanciális problémák vizsgálata, javítása zajlik.
* Kodály Zoltán utcában burkolat felújítását követő garanciális problémák vizsgálata, javítása zajlik.
* A Vásárcsarnokban felmerülő garanciális problémákat az üzemeltető jelezte, melyet továbbítása megtörtént a kivitelezőnek, aki a javításokat folyamatosan végzi.
* Városligeti bölcsőde garanciális hibáinak javítására Inter-Alp Kft. 2024. október 19-i határidőt kapott.
* Sportliget garanciális időszaka 2024. október 15-én lejár, a fennálló garanciális javítások visszaellenőrzése aktuális feladat.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, mivel a tulajdonosi hozzájárulások nélkül nincs értelme. Több körben kérte az iroda az érintett ingatlan tulajdonosokat ( 2024. szeptember közepén sikerült beszerezni az utolsót ), a vízjogi üzemeltetési engedély kérelem benyújtásáról gondoskodott az iroda, 2024. szeptember 25-ével a tervező benyújtotta a hatósághoz.
* Szombathely város területén 3 helyszínen (Markusovszky Lajos utca 5-8. szám között, Ernuszt u. és Komlósi F. u. között, és a Körmendi úton) az új gyalogátkelőhelyek tervezése megrendelésre került. A munkaközi tervek értékelése és a helyszíni egyeztetések megtörténtek. Vezetői jóváhagyást követően benyújtásra kerültek az engedélyes tervek a Hatóság felé és megindult az engedélyezési eljárás.
* Halastó utca megközelítőleg 100 m-es szakaszának felújítására vonatkozó tervek beszerzését készíti elő az iroda.
* Herényi temető előtti parkolók útépítési engedélyezési eljárás érvényességi idő meghosszabbításának elindítása megtörtént. A tervező felülvizsgálta és aktualizálta a terveket. Az érvényességi idő hosszabbításról szóló határozat beérkezett.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatások megküldése megtörtént a Közbeszerzési Iroda felé és folyamatos a kivitelezésekkel összefüggésben.
* Nemzetgazdasági szempontból kiemelt ügyekről jelentés készítése és megküldése megtörtént a Vas Vármegyei Kormányhivatal részére. Folyamatosan, minden hónap végén készíti el az iroda.
* OSAP adatszolgáltatás határidőben benyújtásra került.

**Projekt indikátorok stabilizálása:** Az akciólista elkészült, a kritériumok begyűjtése befejeződött. Az érintett felekkel való egyeztetés megtörtént. A verifikációs és validációs folyamatok átdolgozásra kerültek, jelenleg az operatív tevékenységek átdolgozását végzi az iroda. Összesítve az alábbi validációs nyilatkozatok érkeztek be eddig: Agora Központ, Neumann János Általános Iskola, Margaréta-, Hétszínvirág-, Maros-, Pipitér Óvodák, Oladi Szakgimnázium és Szakközépiskola. Három helyen van szükség javításra, mely jelenleg folyamatban van: Napsugár és a Micimackó Óvoda, valamint az Agora esetén szükséges eszköz csere/javítás. A költségek, várhatóan biztosítási káresemény körben lesznek finanszírozva. A meghibásodások okáról szakvélemény készül, így a pénzügyi döntés ennek fényében fog megszületni. A beruházási iroda kooperatív módon segíti a biztosítási ügyintézés zökkenőmentes lebonyolítását, azoknál az intézményeknél, ahol erre igény van. A műszaki kérdésekben az energetikus kolléga nyújt iránymutatást.

**Panda, energetikai adatgyűjtő rendszer:** Az előzetes egyeztetés megtörtént a fejlesztőcsapattal. Az energetikusunk megkapta a szükséges hozzáféréseket a rendszerhez. Megkezdődött az adatok napi monitorozása. A rögzített adatok ellenőrzésre kerültek és számos módosítást kért az iroda a rendszerfejlesztőktől. Első körön több, mint 10.000 dokumentumot érintett a javítás. A rendszerben tárolt elszámoló számlák módosított feldolgozása okán, az eddig rögzített villamos energia és földgázadatok pontossá váltak. Mivel a távhő szolgáltatásra vonatkozó adatbázis nem volt teljes, bekérésre kerültek a távhő fogyasztási adatok a Szombathelyi Távhőszolgáltató Kft.-től. Az adatok Panda rendszerbe való integrálása befejeződött. Bevezetésre került a kétheti fejlesztői meeting a Panda rendszer fejlesztőcsapatával. Az újabb fejlesztések okán, változtatás kérése megtörtént az értesítési rendszerre vonatkozóan. A rendszer szisztematikusan csak és kizárólag azon személyek részére küld értesítő üzenetet, akik az adott fogyasztási helyek esetén érintettek. Az elmúlt időszakban, közel 50%-kal javult a számlák feldolgozottsági aránya. Az energetikus kolléga az egyes fenntartó cégek műszakis kollégáival már felvette a kapcsolatot és támogatja a Panda rendszer adatállományának bővítését.

- Besorolásra ítélt fogyasztási helyek jelentek meg, melyek rendezésre kerültek.

- Az EBI, illetve a Savaria Városfejlesztési Nonprofit Kft. jelezte, hogy a Szent István király u. 119. szám alatti bölcsőde esetén a POD, illetve egyéb adatokat nem tudják rendezni a PANDA rendszerben. Ezzel kapcsolatban megállapította az iroda, hogy a rendszerben még a lebontott ingatlan/ingatlanokhoz kapcsolódó POD-ok vannak tárolva. Ezeket a POD-ok áthelyezésre kerültek a nem kezelt POD-ok közé. Továbbá az iroda jelezte a természetes cím megtartási igényét az épülő bölcsőde miatt. (Végrehajtva a rendszerben is.)

- A Pálos Károly Szociális Központ kapcsán, illetve a lokális sajátosságok miatt, frissítésre került a kontaktlista és kérte az iroda a Panda rendszer adminisztrátort, hogy Dávid Zsolt (műszaki ügyintéző) felé jelezze a rendszer, ha módosítás szükséges az érintett blokkban. A szervezet műszakis kollégáinak, a Pálos Károly Szociális Központ „elérhetőségi adatszolgáltatás állapot” státuszán, javítani kell. Az energetikus kolléga segíti a folyamatot.

- A PANDA rendszer értesítések kezelése témakörben az iroda módosításokat kért. Jelenleg a rendszer nem megfelelően kezeli az értesítések küldését, mivel minden PANDA felhasználónak mindenről külön üzenetet küld. Javasolta 3 értesítési mód bevezetését: „Mindenről, Semmiről, Kontaktlista alapján” - Erről készített az iroda egy részletes táblázatot (folyamatban, státusza: 90%).

- Az energetikus kolléga, a Kossuth L. u. 1-3, Kossuth L. u. 7. létesítményekre vonatkozóan, a Gondnoksági Iroda vezetőjével közösen, elkészítette az új regisztrációkat/meghatalmazásokat. Ezek a dokumentumok az energia adatgyűjtő rendszerben már megtalálhatóak.

- Az egészségügyi intézmények esetén, az érintett műszakis kollégával, Porpáczy Istvánnal közösen megnéztük a kérdéses POD-okat. Arra a következtetésre jutott az iroda, hogy a rendszerben ellenőrizni kell az azonos szerződés azonosítóval ellátott fogyasztási helyeket, mivel a rendszer „Ezt a partnerszámot már korábban hozzáadta, többször nem szükséges.” hibával nem enged továbblépni. - Panda rendszer fejlesztő értesítve, a módosítás elvégezve.

- Egészségügyi intézmények esetén, a Markusovszky Lajos u. 8. számú fogyasztási helyen a műszakis GESZ kollega véleménye alapján, nincs gázóra, viszont a rendszer zöldnek jelölte. Panda rendszer adminisztrátor értesítve, kérte az iroda a POD törlését. Néhol a 2-es vízóra tűzivíz tározóhoz tartozik. A műszakis kolléga elmondása szerint nyilatkoztak a hatóságok felé, így ezekre a mérőórákra vonatkozóan már nem érkeznek számlák. A kapott információk alapján, a kapcsolódó órák törlésre kerültek a Panda rendszerből. Ilyen vízmérők még lehetnek a rendszerben, kiszűrésük folyamatos tevékenység.

- Az óvodák esetén, az érintett műszaki osztályvezetővel, Horváth Szabolccsal közösen megnézte az iroda az érintett POD-okat. Az összesítő táblázat elkészült és átküldésre került a Panda rendszer adminisztrátorának. (A táblázat vizsgálata folyamatban van.)

**Energiahatékonysági Kötelezettségi Rendszer (EKR), megtakarítás:** Az iroda már átvizsgálta a 2021., 2022., 2023. év fogyasztási adatainak jelentős részét. Számítások, elemzések alapján meghatározásra került az adattömb, melyet érdemes lenne a rendszerben kezelni. Kérésre, az adattömbök bővítése 2 munkanapon belül megtörtént. (6 táblázat, 482 db cella.)

**Just Climate projekt:** A megbeszéléseken folyamatos a jelenlét, energetikus aktívan közreműködik ezeken. Sikeresen lezajlottak a workshopok. Az előkészületekben, valamint a körforgás, közlekedés, energetika csoportban, mint műszaki/energetikai szakértő aktívan részt vett kollégánk. A soron következő egyeztetés megtörtént. Az ABUD Mérnökiroda összerakta egy mappába az eddig elkészült feljegyzéseket, valamint egy aláírandó dokumentumot az érdekelt felek további részvételét illetően. Az energetikus kolléga tevékenyen részt vett a dokumentumok átnézésében, véleményezésében és a kapcsolódó videokonferenciákon is.

**Lekötött teljesítmények felülvizsgálata, optimalizálás:** Megtörtént a lekötött teljesítmények felülvizsgálata. A statikus számítási módszer alkalmazása befejeződött. Dinamikus lekötött teljesítmény meghatározásra szükséges. A hálózathasználati szerződések megérkeztek az elosztótól. Az érintett ingatlanok műszaki dokumentumainak felülvizsgálata folyamatban van. Megtörtént az Agora és a Savaria Mozi lekötött teljesítményének módosítása, melyben kollégánk jelentős szerepet vállalt. A soron következő létesítmény: M8. FHO-F,GYFOG-FÜ. (Egészségügyi alapellátó, Markusovszky L. u. 8.), POD: HU000110F11-U-ONK-SZHELY-MARKUSOV, a benyújtási határidő: 2024.október 1.-2024. október 31. (HH szerz. Szerint) A GESZ műszakis kollégájának bevonása folyamatban van.

Párhuzamosan az energetikus kolléga megkezdte a vonatkozó idősoros grafikonok munkaterületeinek „programozását” az E.ON távleolvasási portálán. A cél a napi nyomon követhetőség kialakítása, a teljesítmények, az induktív és kapacitív veszteségek mértékének folyamatos monitorozása.

A **Kommunális Iroda, valamint a Környezetvédelmi Iroda** (2024. október 10. napjáig: Kommunális és Környezetvédelmi Iroda) vezetői az alábbiakról tájékoztattak:

A Kommunális és Környezetvédelmi Iroda ellátta a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2024. szeptember és 2024. október* közti időszakban az ***iktatott ügyek száma 682 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 269 db,
* úthiba 63 db,
* behajtási engedély 4 db,
* telephely igazolások 11 db,
* köztemetők üzemeltetése és fenntartása 5 db,
* csapadékvíz-elvezetés 2 db,
* helyi közösségi közlekedés 18 db,
* a köztisztaság 34 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött háztartási szennyvíz

begyűjtéséről és ártalommentes elhelyezése 0 db,

* közvilágítás 3 db,
* egyéb 35 db,
* víziközmű 12 db,
* zöldterület 12 db,

**összesen: 468 db.**

A Kommunális és Környezetvédelmi Iroda hatósági eljárást folytatott le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2024. szeptember és 2024. október* közti időszakban az iktatott hatósági ügyek szám 214 db, amelyből

* fakivágás 44 db,
* közterület-használat 123 db,
* vízgazdálkodás 0 db,
* környezetvédelem (zajvédelem és egyéb) 39 db,
* hulladékgazdálkodás 8 db.

A Kommunális és Környezetvédelmi Iroda állást foglalt helyi természetvédelmi ügyekben, állást foglalt és intézkedett a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását, fűnyírást, szökőkutak üzemeltetését folyamatosan végzi.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., Vasi Flóra Kft., Szkendó Kft.)

A városban folyamatosan történik az utcák, parkolók takarítása a SZOVA NZrt. és SZOMPARK Kft. közreműködésével.

Közbeszerzési eljárás keretében előkészítés alatt van az önkormányzat kezelésében lévő zárt csatorna fedlapjainak, víznyelőrácsainak szintbeemelésére, javítására vonatkozó eljárás, valamint Versenyszabályzat alapján a város területén lévő zárt csapadékcsatorna és víznyelő mosatására vonatkozó szerződés is.

A BLAGUSS Agora Hungary Kft. 2023. évben végzett közszolgáltatásáról készített beszámoló elfogadásra került, a menetrend technikai jellegű, a Szolgáltató által kezdeményezett kilométer kibocsátást nem érintő módosításainak jóváhagyásáról döntött.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az irodák felé.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi, valamint a külterületi kiskerti utak burkolatának javítása is megkezdődött. Útburkolati jelek felfestése ütemterv szerint folyamatosan történik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 246 db iktatott irat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az iroda a **városfejlesztési feladatkörében az alábbiakról számol be:**

A **Késmárk utcai teniszcentrum fejlesztése** MVP projekt záró beszámoló újabb hiánypótlásának benyújtása megtörtént, a projekt lezárása folyamatban.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

A Horizon 2020-as **JUSTNature** projekt megvalósítása során a Hunyadi utcai parkban folyamatos a munka. Október 25-re egy „parkátadó” rendezvényt tervezünk, amelynek keretében délelőtt a másik magyar projektpartner, az ABUD Mérnökiroda kollégái ültetik el a Miyawaki-erdő kb. 670 növényét, délután pedig színes programokkal megtörténik a park átadása Szombathely lakói részére. Folyamatban van a Sziszekkel folytatandó testvérvárosi eszmecsere 3. állomásának előkészítése és egy, a helyi zöldinfrastruktúra-fejlesztéssel foglalkozó szakemberek, vállalkozások számára szervezendő rendezvény tartalmi fejlesztése. A projekt 2. 18 hónapos beszámolási időszakáról folyamatban van a pénzügyi beszámoló készítése.

A **JustClimate** projekt megvalósítása az ABUD Mérnökirodával partnerségben folyamatban van. A nyár folyamán több KlímaPlatform workshop került megrendezésre – 2024. június 13-án a második, július 10-én a harmadik, augusztus 6-án pedig a negyedik workshop –, ahol Szombathely jelentősebb vállalatainak, intézményeinek képviselői vettek részt annak érdekében, hogy 2024. ősz elejére az összegyűjtött eredményekből elkészüljön a Városi Klímaszerződés tervezete. A projekt 2024. október 15-én zár, ezt követően kerül benyújtásra a szakmai beszámoló.

Az Interreg Europe **OD4GROWTH** projekt 3. szemeszteréhez köthető pénzügyi és policy beszámoló leadása a Széchenyi Programiroda felé véglegesítési fázisban van. A 4. szemeszterrel kapcsolatos tevékenységek, és a Liepaja-ban megrendezésre kerülő személyes projekttalálkozóval kapcsolatos ügyintézések megkezdődtek.

Az **European Urban Initiative City to City Exchanges** projekt lezárásához szükséges dokumentumok leadásra kerültek, várunk ez elbírálásra és a támogatási összeg megküldésére.

A **Horizon Europe WeGenerate** projekthez kapcsolódóan Fellow City-nek azaz Társ Városnak pályázott Szombathely Megyei Jogú Város Önkormányzata. A kedvező elbírálás értelmében 6-8 db tanulmányút finanszírozását fedezi a projekt 2000 EUR/utazásig a konzorciumi városokba. Az első utazás időpontja október 22-25., helyszíne Cesena. Az utazással kapcsolatos ügyintézés folyamatban van.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái és az eszközbeszerzés közbeszerzési eljárása folyamatban van.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt vízjogi üzemeltetési engedélyének beszerzése folyamatban van.

A **„Szombathely – Zanat kerékpárút megvalósítása”** című projekt pénzügyi és szakmai beszámolója 2024. június 19-én benyújtásra került.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, a Támogatási Szerződés 1. számú módosítása megtörtént. Részfeladatokra indikatív ajánlatkérés folyamatban van.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projektnél a Támogatási szerződés módosítás iránti kérelmet nyújtottunk be az Államkincstárhoz 2024. aug. 29. napjával (a projekt indikátorai módosultak), elbírálás alatt van.

A **Take-IT-home, új nevén Green LaMiS projekt** Társfinanszírozási szerződése is aláírása került, ezt követően megérkezett a hazai társfinanszírozás 21 493,2 €-nyi összege.  Folytatódik a két kiválasztott önkormányzati szolgáltatóval az együttműködés, a lehetséges eszközhasználati beavatkozások feltérképezése. Október 22-én folytatódnak a rendszeres havi online egyeztetések.

A Leccoval közös Customised Energy (**C-ENERGY**) projekt megvalósítása során az első közös tevékenység a bevont iskolákkal történt egyeztetések után a szeptember 25-i online workshop volt. Október 6-9. között 24 fős szakértői-résztvevői csapat utazott Leccoba tanulmányútra, illetve a középiskolás diákok versenyének egyeztetésére, amit az olasz delegáció szombathelyi látogatása követ november elején.

TOP Plusz **„Parkolási infrastruktúra és zöldfelületfejlesztés a Derkovits városrészen”** című projekt pályázati anyagának pontosítása és kiegészítése szükséges a Zöldinfrastruktúra Tervzsűri I. körös véleményezése alapján.

TOP Plusz **„Sárdi-éri iparterület fejlesztése, kivezető út építése”** című projektre vonatkozóan a támogatási kérelem benyújtása van folyamatban.

TOP Plusz **„Szociális alapszolgáltatások fejlesztése”** című projekt esetén a Pozsony utcában történő szociális ellátórendszer fejlesztése a feladat. A megalapozó dokumentum elkészült. A támogatási kérelem benyújtásra került.

Németh Ákos tanácsnok úr szeptember 10-13. közötti, a Scalable Cities program SPARCS projekt konferenciáján történt szakmai látogatásának költségei elszámolásra kerültek.

A NetZeroCities program 20 hónapos tudásátadási programjába beválasztották Szombathelyt, pilot városai Pécs és Miskolc. Az indító rendezvényt követően október végére várható a másik tanuló város kiválasztása után a tényleges együttműködés megindulása.

Az EUCF projekt 1. monitoring jelentése benyújtásra került 2024. okt. 2-án.

Az **ANTI-addict** – **„Közös drogprevenciós tevékenységek és stratégiai együttműködés megvalósítása az osztrák-magyar határtérségben”** elnevezésű pályázat benyújtásának előkészítése az INTERREG VI-A Ausztria-Magyarország Program keretében elkezdődött. A pályázat várhatóan október közepén kerül benyújtásra.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2024. szeptember végén befejeződtek az alábbi vizsgálatok:

* Szombathely Megyei Jogú Város Polgármesteri Hivatalában a belső kontrollrendszer vizsgálata;
* a Szombathely, Tószer téri sportpálya közösségi célú fejlesztése projekt pénzügyi elszámolásának vizsgálata;
* a nemzetiségi önkormányzatok (német, horvát, szlovén, roma) gazdálkodásának vizsgálata.

A vizsgálatok tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban új vizsgálatot indított el az iroda a kizárólagos tulajdonú gazdasági társaságok pénzkezelési tevékenységének vizsgálata tárgyában. Az ellenőrzés az alábbi társaságokat érinti:

* Szombathelyi Sportközpont és Sportiskola Nonprofit Kft.,
* SZOVA Szombathelyi Vagyonhasznosító és Városgazdálkodási Nonprofit Zrt.,
* Fogyatékkal Élőket és Hajléktalanokat Ellátó Közhasznú Nonprofit Kft.

A vizsgálatok várhatóan november közepén fejeződnek be.

A **Gondnoksági Iroda** vezetője az alábbi tájékoztatást adta az iroda tevékenységéről.

Az iroda az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A Hivatali működés szerkezeti struktúrájának változása következtében történt logisztika koordinálása, bonyolítása.
* Az épület Keleti és Déli oldalát ellátó klímarendszer felújítása a szerződés szerint megtörtént.
* Megkezdődött az idei évi Adventi vásár előkészülete, amely jelentősen leköti a Gondnoksági Irodát.
* Több iroda felújítása is megtörtént, illetve folyamatban van, amelyek lebonyolítása, koordinálása is az iroda feladata, amibe beletartozik több új irodabútor beszerzése.
* A 2025. évi költségvetés elkészítéséhez az iroda is összegyűjtötte a legfontosabb információkat.
* A Hivatal működéséhez szükséges új gépjárművek beszerzését illetően több helyről is bekérte az iroda az ajánlatokat.
* Kossuth u. 11. sz. épület belső részének felújítására megkérte az ajánlatokat.

Kérem a Tisztelt Közgyűlést tájékoztatóm elfogadására.

**Szombathely, 2024. október 11.**

**/: Dr. Károlyi Ákos :/**

**HATÁROZATI JAVASLAT**

**….…/2024. (X.22.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal